Document ID: 31984D0014

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Δεκεμβρίου 1983
που τροποποιεί την απόφαση 82/730/ΕΟΚ του Συμβουλίου όσον αφορά τον πίνακα των εγκαταστάσεων της Αυστρίας που έχουν εγκριθεί για την εισαγωγή νωπών κρεάτων στην Κοινότητα
(84/14/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων, προελεύσεως τρίτων χωρών (1), όπως τροποποιήθηκε τελευταία από την οδηγία 83/91/ΕΟΚ (2), και ιδίως το άρθρο 4 παράγραφος 1, το άρθρο 16 και το άρθρο 18 παράγραφος 1 στοιχεία α) και β),
Εκτιμώντας:
ότι ο πίνακας των εγκαταστάσεων της Αυστρίας που έχουν εγκριθεί για την εισαγωγή νωπών κρεάτων στην Κοινότητα καταρτίστηκε αρχικά στην απόφαση 82/730/ΕΟΚ του Συμβουλίου (3), όπως τροποποιήθηκε από την απόφαση 83/427/ΕΟΚ της Επιτροπής (4) ·
ότι από τον συνηθισμένο έλεγχο, που πραγματοποιήθηκε κατ' εφαρμογή του άρθρου 5 της οδηγίας 72/462/ΕΟΚ και του άρθρου 3 παράγραφος 1 της απόφασης 83/196/ΕΟΚ της Επιτροπής της 8ης Απριλίου 1983 σχετικά με τους επιτόπιους ελέγχους που πραγματοποιούνται στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προελεύσεως τρίτων χωρών (5), διαπιστώθηκε ότι το επίπεδο υγιεινής σε ορισμένες εγκαταστάσεις είχε αλλαγές σε σχέση με τον προηγούμενο έλεγχο· ότι πρέπει, κατά συνέπεια, να εγγραφούν ή να διατηρηθούν ορισμένες από αυτές τις εγκαταστάσεις στον εν λόγω πίνακα και να επιβεβαιωθεί η κοινοτική έγκριση άλλων εγκαταστάσεων·
ότι είναι απαραίτητο, κατά συνέπεια, να τροποποιηθεί ο πίνακας των εγκαταστάσεων·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 82/730/ΕΟΚ αντικαθίσταται από το παράρτημα της παρούσας απόφασης.
Εντούτοις:
α) τα νωπά κρέατα που προέρχονται από την εγκατάσταση που έχει λάβει την έγκριση να εμφαίνεται έως τις 31 Δεκεμβρίου 1983 στον πίνακα του παραρτήματος, μπορούν να εισαχθούν στο έδαφος της Κοινότητας έως τις 15 Ιανουαρίου 1984·
β) το υγειονομικό πιστοπιητικό που συνοδεύει τα αποστελλόμενα νωπά κρέατα κατά την αναχώρηση από τις εγκαταστάσεις που αναφέρονται στο στοιχείο α) από την 1η Ιανουαρίου 1984, πρέπει να φέρει τη μνεία «νωπά κρέατα που παράγονται πριν από την 1η Ιανουαρίου 1984»·
γ) τα νωπά κρέατα που προέρχονται από την εγκατάσταση που έχει λάβει την έγκριση να εμφαίνεται έως τις 31 Μαρτίου 1984 στον πίνακα του παραρτήματος, μπορούν να εισαχθούν στο έδαφος της Κοινότητας έως τις 15 Απριλίου 1984·
δ) το υγειονομικό πιστοποιητικό που συνοδεύει τα αποστελλόμενα νωπά κρέατα κατά την αναχώρηση από τις εγκαταστάσεις που αναφέρονται στο στοιχείο γ) από την 1η Απριλίου 1984, πρέπει να φέρει τη μνεία «νωπά κρέατα που παράγονται πριν από την 1η Απριλίου 1984».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 1983.

Labels: 0
17